google/wiki40b huggingface dataset:
Det babylonske fangenskap

Det babylonske fangenskap er en periode i jødisk historie hvor et antall av det jødiske folket fra det gamle kongedømmet Judea ble ført bort som fanger i Babylonia. Denne tiden er omtalt i Den hebraiske Bibelen (Det gamle testamente) i Andre kongebok.
Etter slaget ved Karkemisj i 605 f.Kr., beleiret kong Nebukadnesar II, kongen av Babylonia, Jerusalem, og konge Jojakim underkastet seg og betalte tributt. I Nebukadnesars fjerde år nektet Jojakim å betale tributt, noe som førte til ny beleiring i Nebukadnesars sjuende år, noe som kulminerte i Jojakims død, og forvisningen av Jojakin, hans hoff og mange andre. Jerusalem og dets berømte tempel ble erobret, plyndret og ødelagt. Jojakins etterfølger, Sidkia og andre ble forvist i Nebukadnesars åttende år. Under Nebukadnesars tjuetredje år ble ytterligere mange deportert. Datoene, antallet deportasjoner og antallet på de deporterte som er oppgitt i de bibelske fortellingene varierer meget. Disse deportasjonene er datert til 597 f.Kr. for den første og de andre er henholdsvis datert til 587/586 f.Kr. og 582/581 f.Kr. Jødene ble ikke holdt fanget i betydningen innesperret, for de kunne drive næringsvirksomhet og lignende, men oppholdet var ikke frivillig, og de ble holdt her slik at Nebukadnesar ikke risikerte at Judea og Jerusalem skulle komme styrket tilbake.
Etter at Babylonia ble erobret av den persiske kongen Kyros den store i 539 f.Kr. fikk jødene tillatelse til å vende tilbake til deres hjemland Judea. Det var imidlertid bare en del som benyttet seg av dette, etter nesten 50 års opphold var mange etablert i Babylon. I henhold til den bibelske bok Esra begynte byggingen av det andre tempelet i Jerusalem en gang rundt 537 f.Kr. Alle disse hendelsene er betraktet som betydningsfulle i jødisk kultur og historie, og har en omfattende innvirkning på utviklingen av jødedommen.
Arkeologiske undersøker har avslørt at ikke hele befolkningen i Judea ble deportert, og selv om Jerusalem ble helt ødelagt, var det andre deler av Judea som fortsatte å være befolket under tiden med landflyktighet i Babylon. Tilbakevendingen fra landflyktningen var en gradvis prosess framfor en enkelt hendelse, og mange av de deporterte eller deres etterkommere som var godt etablert valgt ikke å vende tilbake, men opprettet levedyktige jødiske samfunn i øst som fortsatte å eksistere i kommende århundrer.
3 Fonteinen

3 Fonteinen (Drie Fonteinen) er et belgisk bryggeri som spesialiserer seg på geuze og kriek. Bryggeriet er i Beersel, nær Brussel, og produserer klassiske versjoner av både kriek og geuze.

Geuzestekerij

3 Fonteinen ble etablert i 1883 som kafé og geuzestekerij, et sted der geuze produseres ved blanding av gammel og ny lambic, anskaffet fra andre bryggerier. Navnet henspiller på stedets tre tappekraner (håndpumper).
Selskapet ble i 1953 kjøpt av Gaston De Belder, som utvidet virksomheten med en restaurant og overlot det til sønnene Armand og Guido i 1982. I 1998 ble det installert et bryggerianlegg, og fra året etter brygget man sin egen lambic, som så ble blandet med eldre lambic fra andre. Siden har man utviklet flere produkttyper. I 2002 skjedde en oppdeling der Guido tok seg av kafé-/restaurantdrift, mens Armand tok seg av bryggerivirksomheten.
I mai 2009 eksploderte 3000 flasker på grunn av feil ved en termostat. Av den gjenværende overopphetede geuzen ble det fremstilt et brennevin kalt Armand's Spirit. Salget av dette gjorde det mulig å fortsette driften ved bryggeriet.
Kentaro Ishikawa

Karriere

Kentaro Ishikawa startet sin profesjonelle karriere i Kashiwa Reysol i 1993.
Stephanocephalus

Utseende

Passalidae er middelsstore til store, avlange, litt flate, blanke, brunrøde til svarte biller. Kjevene er velutviklede, fasettøynene nokså små, antennene mer eller mindre C-formede. Pronotum er firkantet, og de jevnbrede dekkvingene har tydelige punktstriper. Denne familien er ganske enhetlig utseendemessig.

Levevis

Artene lever i død ved, i alle fall noen av artene selskapelig, og voksne og larver lever sammen. Dette er nokså uvanlig blant biller.

Utbredelse

Slekten er utbredt på Madagaskar.
Ringshaug (Nøtterøy)

Ringshaug i Årøysund på Nøtterøy i Færder kommune er et mindre sted som ligger på en av eiendommene som for lenge siden tilhørte Sand. Navnet skal ha kommet fra en innflytter som bosatte seg her på 1740-tallet og gikk under kallenavnet Søren Ringshaug (mannen stammet trolig fra Ringshaug i Slagen). Stedsnavnet har med tidens tann forsvunnet og blitt erstattet av Årøysund.
Maniitsoq Museum

Maniitsoq Museum er et historisk museum og et kulturmuseum i byen Maniitsoq på vestkysten av Grønland.
Dette området har vært befolket i over 4 000 år, og museet viser bilder og arkeologiske funn fra disse tidligere bosettingene. Den viser dermed funn fra Saqqaqkulturen, vikingtiden og den senere Thulekulturen. 
Museet består av fire bygninger, og bygningene stammer fra 1840-tallet, fra kolonitiden. Bygningene lå opprinnelig i sentrum av byen, men ble på begynnelsen av 1970-tallet flyttet til nordsiden av byen, da fiskefabrikken skulle bygge ut. 
En av bygningene er viet lokal kultur, og stiller ut malerier, skulpturer, utskjæringer og annet kunsthåndverk fra Maniitsoqområdet.
Parryøya

Parryøya er ei øy som utgjør en del øygruppen Sjuøyane helt nord på Svalbard. Øya ligger omkring 15 km nord for Nordaustlandet og Nordenskiöldbukta, i Gustav V Land, adskilt av Nordkappsundet. Den er en del av Nordaust-Svalbard naturreservat.
Det høyeste punktet er Øykollen ca. 400 moh. Arealet av øya er om lag 20 km². Areal med isdekke på øya, ca. 3 %, utgjorde omtrentlig 0,6 km² (tall fra 1990).
Olenegorsk

Historie

Jernbanestasjonen Olenja ble åpnet i 1916, da Murmanbanen ble bygget. Stasjonsbygningene og en liten bosetning lå øst for jernbanen. Stedet ble viktigere på 1930-tallet, da det ble et knutepunkt for den nye jernbanestrekningen til industribyen Montsjegorsk.
I 1949 startet arbeidet på ei jernmalmgruve og et tilhørende prosesseringaanlegg et par kilometer vest for Olenja stasjon. Samtidig ble det grunnlagt en bosetning for gruvearbeiderne, som fikk bystatus i 1957 under navnet Olenegorsk. Jernbanestasjonen het imidlertid Olenja helt fram til 1980-tallet, da den ble kalt Olenegorsk. 
Hovednæringsveien i byen er fremdeles gruvedrifta, og det meste av produksjonen blir i dag fraktet til Severstal i Tsjerepovets.
Dikanäs

Dikanäs (sørsamisk: Gäjka) er et småsted i Vilhelmina kommune i Västerbottens län i landskapet Lappland i Sverige. Stedet har et areal på 65 hektar, og hadde et innbyggertall på 134 i 2010.
Die Hard 4.0

Handling

Filmen handler igjen om politimannen John McClane fra New York, som reiser for å hente en mistenkt hacker, Matt Farrell (spilt av Justin Long), ifm flere datainnbrudd som FBI etterforsker. Mens McClane henter Farrell blir leiligheten til hackeren angrepet av flere ukjente menn. John McClane må etterhvert sammen med Farrell slåss mot en internett-basert terroristgruppe som angriper vitale installasjoner i USA i et massivt cyber-angrep. Denne cyber-terrorist-gruppen er styrt av Thomas Gabriel (spilt av Timothy Olyphant) og den hardtslående kjæresten Mai Lihn (spilt av Maggie Q). Filmen handler om McClane og Farrell sin kamp mot cyber-terroristene, som etterhvert blir personlig, da McClane's datter Lucy McClane (spilt av Mary Elizabeth Winstead) også involveres.
Glacière (Paris Metro)

Glacière er en stasjon på metroen i Paris.
Stasjonen betjener linje 6.
Johan Helmich Roman

Liv

Johan Helmich Romans far var musiker ved det svenske hoffkapellet og gav sønnen den første musikkundervisningen. I 1711 ble også sønnen med i orkesteret. Kong Karl den tolvte sendte Roman på et studieopphold til London. Her var han fra 1715 til 1721, og var elev av Johann Christoph Pepusch og Attilio Ariosti. Han var samtidig ansatt hos hertugen av Newcastle og kom hos ham i kontakt med betydelige musikere som Georg Friedrich Händel, Francesco Geminiani, Giovanni Battista Bononcini  og andre. Etter at Roman vendte tilbake til Sverige i 1721, ble han visekapellmester og i 1727 kapellmester ved hoffkapellet. 
De siste årene led Roman av en tiltakende tunghørthet. Han trakk seg tilbake til sin eiendom Lilla Haraldsmåla i Sør-Sverige og døde der av kreft.

Musikk og betydning

Roman er den første svenske komponisten som fikk en større betydning, og har fått tilnavn som «den svenske musikkens far» og «den svenske Händel». Han foretrakk en lett, italiensk barokkmusikk med forbilder av den grasiøse og lite polyfone stilen til  Domenico Scarlatti og Giovanni Battista Pergolesi.
Romans mest kjente komposisjon er Drottningholmsmusik fra 1744, en stor suite i 24 satser som han skrev i anledning bryllupet mellom den svenske tronfølgeren Adolf Fredrik og kong Fredrik II av Preussens søster, Louise Ulrike (Lovisa Ulrika).
Roman skrev suiter, solokonserter, symfonier, kammermusikk og kirkemusikk. 12 fløytesonater er særlig kjent. Han var en virtuos fiolinist og i tillegg oboist og dirigent. Som første hoffkapellmester drev han pedagogisk virksomhet og arrangerte de første offentlige konsertene i Stockholm.
Ingemar Bengtsson har laget verkfortegnelsen over Romans komposisjoner, som vanligvis katalogiseres etter hans BeRI-nummer.
Hasseløybrua

Hasseløybrua (i dagligtale kalt «Bakarøybronå» er ei veibru som forbinder Hasseløy («Bakarøynå») med fastlandet i Haugesund. Brua krysser Smedasundet og ble åpnet i 1954. Ei eldre bru til Hasseløy ble åpnet i 1872.
Timothée Chalamet

Biografi

Chalamet ble født i Manhattan i New York, og han er sønnen til Nicole Flender og Marc Chalamet. Han har en storesøster, Pauline, som arbeider som skuespiller i Paris. Hans mor er amerikansk og av russisk-jødisk og østerriksk-jødisk opphav, mens faren er fransk. Han studerte skuespill på Fiorello H. LaGuardia High School og deltok i deres oppsetninger av musikalene Cabaret og Sweet Charity. Han ble uteksaminert fra Fiorelle i 2013 og studerte deretter på Columbia University. Han byttet senere til New York University for å fokusere på skuespillerkarrièren.

Karrière

I begynnelsen av karrieren medvirket Chalamet i to kortfilmer og ulike TV-serier. Hans første betydelige rolle var som visepresidentens sønn i dramaserien Homeland. I 2014 spilte han rollen som Tom Cooper i Christopher Nolans science fiction-film Interstellar.
Chalamets store gjennombrudd kom i 2017 med roller i dramafilmen Call Me by Your Name og komedien Lady Bird. Han fikk spesielt god kritikk for rollen som Elio Perlman i Call Me by Your Name, og han ble nominert til en Golden Globe for denne rolleskildringen.

Privatliv

Chalamet har tidligere vært i et forhold med Madonnas datter, Lourdes Leon.
Saften

Saften er en tidligere saft- og syltetøyfabrikk på Hermansverk i Leikanger kommune. Bygningen tjener nå som flerbrukshall.

Starten

Den ble bygget i 1920 av Halvard Drægni, som flyttet produksjonen av saft og syltetøy fra Skjolden til Hermansverk. Drægni Konserves var leverandør til Det Kongelige Kjøkken.

1980-tallet og 1990-tallet

På 1980-tallet ble Drægni Konserves slått sammen med Bergens Meierier til Bergens og Drægni Fabrikker. "Lillebror" Lerum ble ikke med på sammenslåingen, selv om det var planen. Bergens-Drægni gav opp produksjonen og fabrikken ble kjøpt av Lerum. I 1991 var fabrikken bygget om til brusfabrikk. Det ble til og med drevet leieproduksjon for Pepsi. Pepsi trakk kontrakten i 1998 og fabrikken ble lagt ned.

Flerbrukshall

I 2007 bestemte kommunestyret at fabrikken skulle bygges om til flerbrukshall. Arbeidet kom i gang i 2008, og palmelørdag var kultursalen klar for premieren av årets Palmerevy. Mandag 27. april åpnet butikkdelen.

Bruk

Per 29. april 2009 rommer Saften Leikangerhallen (idrettshall og kultursal), Kiwi Hermansverk, Leikanger Bokhandel, Aurora Frisør, klesbutikken Plommefin og Systova. Snart vil også butikken Hannes få plass i Saften.
Wetar

Wetar (33 500 km²) er ei tropisk øy i Bandasjøen som tilhører Indonesia (Sørøst-Asia) og ligger i den indonesiske provinsen Maluku. Øya er størst blant Wetarøyene (også kalt Barat Dayayøene), som er en del av den større øygruppen Molukkene (tidligere kjent som Krydderøyene).
Øya har hovedsakelig løvskoger (tropisk og subtropisk tørr semi-eviggrønn bredbladet løvskog) og regnes med til økoregionen Wallacea. Man regner med at 2/3 av den opprinnelige skogen har blitt avvirket. Bare fragmenter av det naturlige habitatet er tilbake, og selv disse er truet. Faunaen består av en blanding av asiatiske og australasiatiske arter, inkludert en rekke endemiske eller nesten endemiske arter.
Sjømat

Sjømat er mat som kommer fra dyr og planter som lever i havet eller i innsjøer. Alle typer sjømat er en nyttig kilde til vitaminer og mineraler som er nyttige for kroppen.

Norsk sjømat

Norge har tradisjoner med sjømat som strekker seg mange tusen år tilbake, og er verdens nest største eksportør av sjømat. I 2017 ble det eksportert 2,6 millioner tonn sjømat til en verdi av 94,5 milliarder kroner. Med sin 101 000 km lange kystlinje (øyer medregnet) er Norge svært godt egnet for både fiske og havbruk. Norge er verdens største produsent av atlantisk laks. I tillegg til fisk og skalldyr blir også enkelte tang- og taresorter benyttet som råstoff.
Woody-øya

Woody-øya eller Woody Island eller på kinesisk Yongxing Dao (forenklet kinesisk: 永兴岛; tradisjonell kinesisk: 永興島; pinyin: Yǒngxīng Dǎo),  vietnamesisk: Đảo Phú Lâm, engl. Woody Island, er en koralløy i Amphitritegruppen (Xuande Qundao, forenklet kinesisk: 宣德群島; pinyin: Xuāndé Qúndǎo) av Paraceløyene i Sør-Kina-havet. Den er 2,1 kvadratkilometer stor.
Den kontrolleres av Folkerepublikken Kina, men også Republikken Kina (Taiwan) og Vietnam gjør krav på den.
Kineserne betrakter den som hovedsete for byprefekturet Sansha, som ble opprettet den 24. juli 2012. 
Øya har ingen innfødt befolkning, men har fasiliteter for fiskere, har en kinesisk militærgarnison, en kunstig havn og en militærflyplass med en 2 350 meter lang rullebane som strekker seg ut på fyllinger i grunt vann. Øya har også radiosender som har vært i drift med kinesisk sivil kringkasting siden 2011. Det arbeides med å gjøre øya til tuiristdestinasjon.
Rødding (Vejen kommune)

Geografi og klima

Byen ligger ca 35 meter over havet. Gjennomsnittstemperaturen er 7,7°C, med gjennomsnitt i august på 15,4°C som den varmeste måneden og 0°C i januar som den kaldeste måneden. Gjennomsnittlig nedbør 864 mm.

Historie

Røbbingområdet har vært bebodd i ca 3000 år. Det er funnet rester av hytter og jordhuler fra denne perioden i en rydning i utkanten av Farrisskogen. Navnet Rødding (rydning) kommer av dette. Innbyggerne her livnærte seg lenge av jakt og fiske i sjøer og elver i området. I eldre tid var dette et fattig område, noe som bl.a. ses på sognekirken, som er mindre og enklere en kirken i nabobyene. Etterhvert livnærer befolkningen seg mer av jordbruk og kvegdrift, og på midten av 1700-tallet trekker bøndene lenger ut av byen for å kunne bo ved egen jord. Handel og håndverksbedrifter vokser også fram. En skypumpe ødelegger flere hus i 1826, men disse blir gjenoppbygd, noe som er gunstig for håndverksnæringen i byen. Skolehuset i Østergade bygges i 1835, og høyskolen i 1844. Tinghuset og arresthuset ble bygd i 1854. 
Etter etableringen av høyskolen utvikler byen seg veldig, og i 1864 blir Rødding prøyssisk etter Andre slesvigske krig. Byen utvikler seg videre, og med etableringen av toglinje mellom Vojens og Rødding ble byen et knutepunkt i området. I 1904 fikk byen meieri og forsamlingshus, og i 1907 en sparekasse. Frimenighetskirken ble bygd i 1909. I 1970 ble byen administrasjonssentrum i Rødding kommune. I forbindelse med kommunalreformen i 2007 ble denne kommunen slått sammen med Brørup, Holsted og Vejen kommune, til den nye Vejen kommune.

Rødding i dag

Rødding er kjent for å ha verdens eldste folkehøyskole; Rødding Højskole, som sto ferdig i 1844. Det er også to andre skoler her; Rødding fri fag- og efterskole og Rødding Friskole. Rødding har to kirker; Rødding kirke og Rødding Frimenighedskirke, som ligger like ved. Rødding Centret rommer bl.a. byens kino, et bibliotek, en svømmehall og flere fritidsaktiviteter og idrettshaller. De største idrettsforeningene er fotballklubben Rødding IF og svømmeklubben Rødding Svømmeklub (RSK).
Distrito Federal (Brasil)

Historie

Distrito Federal ble skilt ut fra delstaten Goiás den 21. april 1960, da Brasils regjering ble overført dit fra Rio de Janeiro.

Geografi

Distriktet er avgrenset av elvene Rio Preto i øst og Rio Descoberto i vest. Store deler (42 %) av naturen i distriktet er beskyttet. Dette inkluderer blant annet Brasilía Nasjonalpark.

Økonomi

Økonomien preges av organisasjoner og lobbyvirksomheter som jobber mot Brasils regjering og parlament.
Ithocritus

Utseende

Middelsstore, avlange trebukker med lange antenner. Kroppen er lysbrun til brunrød med spredte, små, svarte flekker. Undersiden er mørk. Pronotum er rektangulært med en liten pigg på sidene.

Utbredelse

Slekten er utbredt i Sørøst-Asia.
Haimaller

Beskrivelse

Kroppen er flattrykt. 
Ryggfinnen befinner seg langt fremme, og er ofte høy og trekantet. Gattfinnen er også ganske lang, med 26-46 finnestråler. 
De har vanligvis to par med skjeggtråder.
Vestiberiske språk

Vestiberiske språk er en gren av den romanske språkgruppen som inkluderer spansk, jødespansk, asturiansk, leonesisk, aragonesisk, mirandesisk, galisisk og portugisisk. De som har et av disse språkene som morsmål hevder stort sett at de kan lære å lese de andre språkene i denne språkgruppen ved å kun øve seg, uten å måtte studere grammatikken. Tospråklighet er vanlig langs språkgrensene i denne språkgruppen.
Idrett og friluftsliv i Mosjøen

Idrett og friluftsliv i Mosjøen omfatter blant annet organisert sport for barn og ungdommer og en rekke foreninger innen ski, sykling og liknende.

Idrettslag

Mosjøen har tre idrettslag: Mosjøen IL, Halsøy IL nord i byen og Olderskog IL sør i byen. Mosjøen IL spiller i 3. divisjon i fotball. Idrettslaget arrangerer årlig Kippermocupen for aldersbestemte lag.

Klubber

Mosjøen har en rekke foreninger, som blant annet omfatter boksing, golf, hundekjøring, håndball, kampidretter, klatring, petanque, ski, skyting, slalåm, sykling, tennis og volleyball.

Friluftsliv

Mosjøen har en rekke parker, blant andre Byparken, Elveparken, Skjervpromenaden og Kippermoen idrettspark.
Det finnes flere bynære friluftstilbud, blant andre Mosåsen sør for byen, Marsøra vest for byen og Dolstadåsen og Panorama øst for byen.
Dessuten finnes det tilbud et stykke utenfor byen, herunder Helgeland Alpinsenter i Kjemsåsen. Vefsn, Grane og Hattfjelldal, som er større enn Østfold og Vestfold fylker til sammen, har en rekke muligheter knyttet til fjell, skog og vann, herunder jakt og fiske. Vefsnfjorden åpner for båtliv.
Børøyfjorden (Bømlo)

Børøyfjorden er en elleve kilometer lang sidefjord til Bømlafjorden og Hardangerfjorden i Bømlo kommune. Fjorden ligger litt sør for midten av kommunen mellom øyene Børøy, som fjorden er oppkalt etter, i vest, Moster i øst og selve Bømlo i nord og vest.
Fjorden har innløp mellom Totsholmen i øst og Bardodden på Midtøya i vest. Herfra strekker fjorden seg generelt nordover, men har en rekke viker og oser langs hele lengden, i tillegg til flere små øyer. Like innenfor innløpet ligger Russøya og rett øst for denne igjen ligger deler av tettsteden Moster ved Grindheimvågen. Mosterhamn ligger på andre siden av øyen ved Bømlafjorden. Fra Børøyfjorden kommer en gjennom Tungholmsundet til Håvikosen og Håvikvågen. Fra Håvik innerst i Håvikvågen, stigger Siggjo rett opp til 474 meter over havet. Ved Tungeholmsundet går Røyksundkanalen som fører nesten to kilometer østover til Spyssøysundet og Gassasundet vest for Spyssøya. Vest for Håvik og Siggjo ligger Finnåsvika og innerst i vika ligger grendene Finnås og Sakseid. Fra Sakseid går Kulleseidkanalen ut til Trøytarosen, Vornesosen, Hiskosen og sør for Hiskjo ut mot havet. I Finnåsvika ligger Ulvesøya og sør for denne Børøy, som har en liten grend lengst sør.
Troløs

Handling

Et kjærlighetsforhold fører til skilsmisse og omsorgstvist om et barn. Den aldrende Bergman sitter og skriver i sitt hus ved havet og begynner å minnes en plagsom hendelse fra sin fortid, der han innledet et forhold med Marianne. Hun var hustruen til en venn, dirigenten Markus. Bergman dro med Marianne i smug til Paris. De blir senere avslørt, noe som får alvorlige og plagsomme konsekvenser for alle involverte.
Fagfellevurdering

Fagfellevurdering (etter engelsk peer review) er en metode for å kvalitetssikre publikasjoner eller rapporter. Metoden brukes mest i vitenskapelig publisering. I økende grad benyttes fagfellevurdering også for søknader om forskningsmidler, rapporter og lignende.
Fagfellevurdering er ikke den eneste formen for kvalitetskontroll. Den kommer vanligvis i tillegg til forlagenes (eller oppdragsgivernes) interne kvalitetskontroll. Men mens den sistnevnte tar sikte på administrative (for eksempel opphavsrettslige, lovmessige, markedsføringsmessige) spørsmål, er formålet med fagfellevurdering å vurdere og heve det vitenskapelige nivået på publikasjonen.
Fagfellevurdering gjennomføres ved at manuskriptet blir sendt til vanligvis minst to forskere som jobber i samme fagfelt, og som skal vurdere manuskriptet. Disse fagfellene skriver så tilbake til utgiveren, påpeker eventuelle feil og svakheter og kommer med en anbefaling om manuskriptet skal trykkes eller ikke.
Forfatteren får så enten avslag, beskjed om å rette opp feil og forbedre manuskriptet, eller manuskriptet blir antatt. Fagfellene som har vurdert manuskriptet, forblir vanligvis anonyme overfor forfatteren (det vil si med mindre fagfellene selv eksplisitt gir avkall på anonymiteten sin).
Å være referee/fagfellevurderer for de tyngste tidsskriftene er gjerne forbundet med stor prestisje.
Fagfellevurdering er en viktig kvalitetssikrende faktor i den vitenskapelige publiseringen. Metodens styrke ligger i at fagpersoner er mest kompetente til å avgjøre betydningen og verdien av et manuskript eller å oppdage opplagte metodiske eller logiske feil. Denne kompetansen er ofte fraværende i selve forlaget (eller hos oppdragsgiveren). Fagfellevurdering er likevel ingen garanti for feilfrie eller høyverdige artikler. For det første vil ikke fagfellene nødvendigvis oppdage alle feil som eventuelt er gjort. For det andre er det veldig vanskelig å avsløre eventuell forsettlig juks fra forfatterens side, siden fagfellene vanligvis ikke får tilgang til originaldataene.
Det fins også andre svakheter ved fagfellevurdering. Manuskripter fra forskere som allerede har et stort navn, blir for eksempel ofte lest mindre kritisk enn kanskje like viktige artikler fra mer ukjente forfattere. Det fins også en tendens til at fagfellene (sant nok mest ubevisst) påvirkes i sin vurdering av forfatterens kjønn eller nasjonalitet.
Systemet med fagfellevurdering har også blitt kritisert fordi det i mange tilfeller fører til at det tar svært lang tid før vitenskapelige artikler trykkes, noen ganger flere år. Det har hendt at funnene i artikler har gått ut på dato før de har blitt publisert. En annen vanlig kritikk som særlig er aktuell i vitenskaper som humaniora og samfunnsvitenskap er at refereene favoriserer syn de selv er enige med, og lettere avviser artikler som hevder syn de er uenige i.
Judo under Middelhavslekene 1991

Judo under Middelhavslekene 1991. Judo var en av flere sporter under de ellevte middelhavslekene som ble arrangert i Athen i Hellas i perioden 28. juni til 12. juli 1991. Det var sjette gangen som judo var med på programmet under Middelhavslekene. Det ble konkurrert i sju klasser, kun for menn. Frankrike ble beste nasjon med tre gullmedaljer foran Italia med to.